
Text rozhodnutia
Súd: Krajský súd Prešov Spisová značka: 3Co/133/2019 Identifikačné číslo súdneho spisu: 8319200430 Dátum vydania rozhodnutia: 10. 03. 2020 Meno a priezvisko sudcu, VSÚ: JUDr. Eva Šofranková ECLI: ECLI:SK:KSPO:2020:8319200430.1 Uznesenie Krajský súd v Prešove v senáte zloženom z predsedníčky senátu JUDr. Evy Šofrankovej a členov senátu JUDr. Martina Barana a JUDr. Andreja Radomského v spore žalobcu: R Collectors s.r.o., Dvořákovo nábrežie 8/A, 811 02 Bratislava, IČO: 50 094 297 proti žalovanému: P. G., D.. XX.XX.XXXX, N. W. C. XXX/XX, XXX XX O., o zaplatenie 731,13 eura s príslušenstvom, o späťvzatí žaloby po vyhlásení rozsudku Okresného súdu Humenné zo dňa 26. 08. 2019, č. k. 12Csp/19/2019-80 takto jednohlasne r o z h o d o l : I. Pripúšťa späťvzatie žaloby, zrušuje rozsudok súdu prvej inštancie a konanie zastavuje. II. Stranám sporu náhradu trov konania nepriznáva. o d ô v o d n e n i e : 1. Okresný súd Humenné (ďalej len „súd prvej inštancie“) rozsudkom zo dňa 26. 08. 2019, č. k. 12Csp/19/2019-80 žalobu zamietol a vyslovil, že žalovanej vo vzťahu k žalobcovi náhradu trov konania nepriznáva. 2. Po vyhlásení rozsudku súdu prvej inštancie, avšak pred nadobudnutím jeho právoplatnosti, žalobca podaním zo dňa 09. 09. 2019 vzal žalobu v celom rozsahu späť bez uvedenia dôvodu. 3. Súd prvej inštancie podaním zo dňa 19. 09. 2019 vyzval žalovanú, aby sa v lehote 5 dní vyjadrila, či súhlasí so späťvzatím žaloby žalobcom. Výzva bola žalovanej doručená dňa 24. 09. 2019 a žalovaná podaním doručeným súdu prvej inštancie 30. 09. 2019 vyslovila súhlas so zastavením konania. 4. Podľa § 370 ods. 1 a 2 zákona č. 160/2015 Z. z. Civilného sporového poriadku účinného od 01. 07. 2016 (ďalej len „CSP“), ak je žaloba vzatá späť po rozhodnutí súdu prvej inštancie, ale skôr ako rozhodnutie nadobudlo právoplatnosť, odvolací súd rozhodne o pripustení späťvzatia. Súd späťvzatie žaloby nepripustí, ak s tým protistrana z vážnych dôvodov nesúhlasí. Ak späťvzatie žaloby pripustí, odvolací súd zruší rozhodnutie súdu prvej inštancie a konanie zastaví. 5. Žalobca má dispozičné právo k žalobe. Môže ju zobrať späť i po rozhodnutí súdu prvej inštancie. Dôvodom nepripustenia späťvzatia je nesúhlas protistrany z vážnych dôvodov. S ohľadom na vyššie uvedený procesný úkon žalobcu, a to, že žalovaná nevyslovila svoj nesúhlas z vážnych dôvodov, odvolací súd späťvzatie žaloby pripustil, rozsudok zrušil a konanie zastavil. 6. O trovách konania odvolací súd rozhodol postupom podľa ust. § 396 ods. 1 CSP v spojení s ust. § 256 ods. 1 CSP tak, že stranám sporu náhradu trov konania nepriznal. Žalobca procesne zavinil zastavenie konania späťvzatím žaloby, pričom zo spisu nevyplýva, žeby sa tak stalo z dôvodov na strane žalovanej. Žalovanej ako protistrane vznikol nárok na náhradu trov konania, no v priebehu konania jej žiadnej preukázateľne trovy nevznikli. Odvolací súd vychádzal z čl. 17 Základných princípov CSP zakotvujúceho procesnú ekonómiu. Rozhodovanie postupom najskôr podľa § 262 CSP v spojení s ust. § 396 ods. 1 CSP o priznaní nároku strane na náhradu trov konania a následne súdom prvej inštancie o výške náhrady trov konania za situácie, keď oprávnenej strane žiadne trovy v konaní nevznikli, by bolo zjavne nielen nerozumné, ale i v rozpore so zásadou hospodárnosti civilného súdneho konania. 7. Rozhodnutie bolo prijaté senátom Krajského súdu v Prešove v pomere hlasov 3 : 0. Poučenie: Proti tomuto uzneseniu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť s výnimkou prípadov podľa § 429 ods. 2 v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

